Twee polisielede ernstig beseer in transitorooftogFoto: @Abramjee/Twitter Twee polisiebeamptes het ernstige beserings opgedoen nadat hulle Maandagoggend op ŉ transitorooftog by Rooiwal, noord van Pretoria by Hammanskraal, afgekom het. Kol. Brenda Muridili, polisiewoordvoerder, het gesê die twee beamptes wat aan die Hammanskraal-polisiestasie verbonde is, het omstreeks 07:00 terwyl hulle op pad werk toe was op die transitorooftog afgekom. Die verdagtes het op die beamptes losgebrand en hulle is met ernstige beserings vir mediese behandeling na ŉ hospitaal geneem. Muridili kon in dié stadium geen verdere inligting verskaf nie. Daar is ook Vrydag omstreeks 17:30 op ŉ geldwa tussen Diepsloot en Krugersdorp in Gauteng toegeslaan. ŉ Bende aanvallers in drie voertuie het op die N14 op die geldwa losgebrand en die bestuurder en twee bemanningslede beveel om stil te hou, uit te klim en op die grond te lê. Die verdagtes het daarna springstof gebruik om toegang tot die voertuig te kry. Die verdagtes het met kontant van die toneel gevlug en geen beserings is aangemeld nie.